CELEX: 62013CN0081
Language: sk
Date: 2013-02-15 00:00:00
Title: Vec C-81/13: Žaloba podaná 15. februára 2013 — Spojené kráľovstvo Veľkej Británie a Severného Írska/Rada Európskej únie

20.4.2013   
            
            
               SK
            
            
               Úradný vestník Európskej únie
            
            
               C 114/26
            
         Žaloba podaná 15. februára 2013 — Spojené kráľovstvo Veľkej Británie a Severného Írska/Rada Európskej únie
   (Vec C-81/13)
   2013/C 114/41
   Jazyk konania: angličtina
   
      Účastníci konania
   
   
      Žalobca: Spojené kráľovstvo Veľkej Británie a Severného Írska (v zastúpení: C. Murrell, splnomocnený zástupca, A. Dashwood QC)
   
      Žalovaná: Rada Európskej únie
   
      Návrhy žalobcu
   
   
               —
            
            
               zrušiť rozhodnutie Rady 2012/776/EÚ o pozícii, ktorá sa má zaujať v mene Európskej únie v Asociačnej rade zriadenej Dohodou o pridružení medzi Európskym hospodárskym spoločenstvom a Tureckom, pokiaľ ide o prijatie ustanovení o koordinácii systémov sociálneho zabezpečenia (1),
            
         
               —
            
            
               uložiť Rade povinnosť nahradiť trovy konania.
            
         
      Žalobné dôvody a hlavné tvrdenia
   
   
               1.
            
            
               Svojou žalobou podanou na základe článku 263 ZFEÚ sa Spojené kráľovstvo Veľkej Británie a Severného Írska v súlade s článkom 264 ZFEÚ domáha zrušenia rozhodnutia Rady 2012/776/EÚ zo 6. decembra 2012 o pozícii, ktorá sa má zaujať v mene Európskej únie v Asociačnej rade zriadenej Dohodou o pridružení medzi Európskym hospodárskym spoločenstvom a Tureckom, pokiaľ ide o prijatie ustanovení o koordinácii systémov sociálneho zabezpečenia.
            
         
               2.
            
            
               Spojené kráľovstvo navrhuje, aby Súdny dvor:
               
                           i)
                        
                        
                           zrušil rozhodnutie;
                        
                     
                           ii)
                        
                        
                           uložil Rade povinnosť nahradiť trovy konania.
                        
                     
         
               3.
            
            
               Článok 48 ZFEÚ je jediný hmotnoprávny základ, ktorý je spresnený v tomto rozhodnutí.
            
         
               4.
            
            
               Navrhované rozhodnutie Asociačnej rady priložené k rozhodnutiu Rady by zrušilo a nahradilo rozhodnutie Asociačnej rady č. 3/80 o uplatňovaní systémov sociálneho zabezpečenia členských štátov Európskych spoločenstiev na tureckých pracovníkov a ich rodinných príslušníkov.
            
         
               5.
            
            
               Podľa názoru Spojeného kráľovstva článok 48 ZFEÚ nemôže slúžiť ako jediný hmotnoprávny základ opatrenia, ktoré má mať takéto následky. Ide o ustanovenie, ktorého cieľom je uľahčiť voľný pohyb štátnych príslušníkov členských štátov v rámci vnútorného trhu. Článok 79 ods. 2 písm. b) ZFEÚ predstavuje príslušný právny základ. Tento článok priznáva právomoc na prijatie opatrení v oblasti „vymedzenia práv štátnych príslušníkov tretích krajín, ktorí sa oprávnene zdržiavajú v členskom štáte, vrátane podmienok, ktorými sa spravuje sloboda pohybu a pobytu v iných členských štátoch“. Rozhodnutie Rady je presne takým opatrením.
            
         
               6.
            
            
               Článok 79 ods. 2 písm. b) ZFEÚ je uvedený v hlave V tretej časti Zmluvy. V súlade s protokolom č. 21 k Zmluvám sa opatrenia prijaté na základe hlavy V neuplatňujú na Spojené kráľovstvo (alebo Írsko), ak tento štát neoznámi svoje želanie „podieľať“ sa na takomto opatrení. Rada tým, že ako hmotnoprávny základ rozhodnutia nesprávne zvolila článok 48 ZFEÚ namiesto článku 79 ods. 2 písm. b) ZFEÚ, odmietla uznať právo Spojeného kráľovstva môcť sa rozhodnúť, že sa nebude podieľať na prijatí rozhodnutia a nebude týmto rozhodnutím viazané.
            
         
               7.
            
            
               Zrušenie rozhodnutia Rady 2012/776/EÚ sa preto požaduje z dôvodu, že bolo prijaté na základe nesprávneho právneho základu, čo malo za následok, že práva Spojeného kráľovstva podľa protokolu č. 21 neboli uznané.
            
         
               8.
            
            
               Na podporu svojho tvrdenia Spojené kráľovstvo vychádza z výslovných ustanovení článku 48 ZFEÚ a článku 79 ods. 2 písm. b) ZFEÚ vykladaných v kontexte Zmluvy a na základe judikatúry. Ďalej vychádza zo skutočnosti, že rozhodnutie Rady 2012/776/EÚ je takmer totožné s deviatimi rozhodnutiami Rady, ktoré boli prijaté podľa iných dohôd o pridružení na základe článku 79 ods. 2 písm. b).
            
         
      (1)  Ú. v. EÚ L 340, s. 19.